На основу члана 55, 56 и 74 Закона о локалној самоуправи („ Службени гласник РС“, број 129/07, 83/2014 и 101/16-др. закон и 47/2018), члана 40 и 117 Статута општине Косјерић („Службени лист општине Косјерић “, број 3/19), Скупштина општине Косјерић, на седници одржаној дана 11. јуна 2019. године, донела је:

**О Д Л У К У**

**О ИЗМЕНАМА И ДОПУНАМА ОДЛУКЕ**

**О МЕСНИМ ЗАЈЕДНИЦА**

**НА ПОДРУЧЈУ ОПШТИНЕ КОСЈЕРИЋ**

Члан 1

Мења се Одлука о месним заједницама на подручју општине Косјерић, „Службени лист општине Косјерић“ број 3/18, ( у даљем тексту Одлука), тако што се у Одлуци реч „ одбор“ месних заједница, замењује речју „ савет“ месних заједница.

Члан 2

Члан 14 став 2 Одлуке мења се и гласи:

Избори са савет месне заједнице спроводе се по правилима непосредног и тајног гласања на основу општег и једнаког изборног права, у складу са актом о оснивању.

Члан 3

После члана 14 Одлуке, додаје се члан 14 а који гласи:

Изборна комисија спроводи изборе за чланове Савета месне заједнице искључиво у сталном саставу. Чланови Изборне комисије и њихови заменици могу бити само грађани који имају изборно право, као и пребивалиште на територији Општине.

Изборна комисија приликом спровођења избора за Савет месне заједнице:

1) стара се о законитости спровођења избора за чланове савета месне заједнице;

2) одређује бирачка места;

3) одређује бирачке одборе и именује њихове чланове;

4) даје упутства бирачким одборима у погледу спровођења поступка избора за чланове савета месне заједнице;

5) прописује обрасце и организује техничке припреме за спровођење избора;

6) утврђује да ли су изборне листе сачињене и поднете у складу са

Упутством за спровођење избора за чланове савета месне заједнице;

7) проглашава листу кандидата;

8) утврђује облик и изглед гласачких листића, број гласачких листића за бирачка места и записнички их предаје бирачким одборима;

9) одлучује о приговорима поднетим у поступку избора за чланове савета месне заједнице;

10) утврђује и објављује резултате избора за чланове савета месне

заједнице;

11) подноси извештај Скупштини општине о спроведеним изборима за чланове савета месне заједнице.

Задаци и овлашћења Изборне комисије, као и начин рада и одлучивања,

ближе се утврђују одлуком Скупштине општине којом се уређују месне заједнице.

Другостепена изборна комисија је орган за спровођење избора који у другом степену одлучује о приговорима на одлуке Изборне комисије.

Другостепену изборну комисију чине председник и четири члана. Другостепена изборна комисија има секретара кога именује Скупштина општине и који учествује у раду Изборне комисије без права одлучивања.

Другостепена изборна комисија одлучује већином гласова од укупног броја чланова.

Председник, најмање један члан и секретар Другостепене изборне комисије морају да имају стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са најмање пет година радног искуства у струци.

Председник, чланови Другостепене изборне комисије и секретар, именују се на четири године и могу поново да буду именовани.

Члан 4

Ова одлука ступа на снагу осмог дана од дана објављивања у Службеном листу општине Косјерић.

**СКУПШТИНА ОПШТИНЕ КОСЈЕРИЋ**

**Дана 11. јуна 2019.г.**

Број: 020-8/2019

Председник Скупштине,

Иван Ликић

ОБРАЗЛОЖЕЊЕ

Закон о локалној самоуправи (Сл.гласник РС 129/2007, 83/2014-др.закон и 101-2016-др.закон 47/2018) у делу Месна самоуправа члан 72- члана 77, регулише статус месних заједница.

Актима месне заједнице, односно другог облика месне самоуправе, у складу са статутом општине, утврђују се послови које врши, органи и поступак избора, организација и рад органа, начин одлучивања и друга питања од значаја за рад месне заједнице, односно другог облика месне самоуправе. Месна заједница, има својство правног лица у оквиру права и дужности утврђених статутом и одлуком о оснивању.

Члан 54 и 55 Статута општине Косјерић ( Сл.лист општине Косјерић 3/19), дефинише надлежност Изборне комисије и Другостепене изборне комисије, док се задаци и овлашћења дефинишу одлуком Скупштине којом се уређују месне заједнице. У складу са тим овој Одлуци додат је члан 14 а

Усвајањем измена и допуна Одлуке врши се усклађивање са изменама и допунама Закона о локалној самоуправи (Сл.гласник РС 129/2007, 83/2014 - др.закон и 101/2016, 47/2018) и усклађивање са Статутом општине Косјерић ( Сл.лист општине Косјерић 3/19). У складу са чланом 144 Статута, прописи Општине ускладиће се са одредбама статута у року од девет месеци од дана ступања на снагу закона о Изменама и допунама Закона о локалној самоуправи.

Савет за месне заједнице, на седници одржаној дана 27.05.2019.г разматрао је нацрт измена и допуна Одлуке о месним заједницама на подручју општине Косјерић ( Сл.лист општине Косјерић 3/18) и предложе Скупштини да исту усвоји.

Ова одлука ступа на снагу осмог дана од дана објављивања у Службеном листу општине Косјерић.

Председник

САВЕТА МЕСНИХ ЗАЈЕДНИЦА

Милоје Радовановић